YUNESKO Falastinni safga qabul qildi, AQSh mablag'ni kesdi
Tashkilotga a'zo 107 davlat Falastinni qo'llab-quvvatlagan, Qo'shma Shtatlar, Germaniya, Kanada va Isroil qarshi ovoz bergan.
Bugun tashkilotning Parijdagi qarorgohida a'zo davlatlar bunga ovoz bergan. BMTda kuzatuvchilik maqomiga ega Falastin jahon tashkilotiga ham mustaqil davlat sifatida kirmoqchi. AQSh va Isroil muxtoriyatni YUNESKOdagi rejasidan qaytarishga uringan. Ular nazarida avval Isroil bilan tinchlik muloqotiga erishish kerak edi. AQSh qonuniga ko'ra, BMTga aloqador agentliklar Falastinni to'liq a'zo sifatida qabul qilsa, Vashington ularga moliyaviy yordamni to'xtatadi. YUNESKO byudjetining 22 foizi Qo'shma Shtatlar hisobiga qoplanadi. Davlat departamenti so'zlovchisi Viktoriya Nurland YUNESKO qaroridan afsus bildirib, shu yil oxirida tashkilotga ajratilishi rejalangan 60 million dollar endi berilmasligini aytgan. YUNESKOga a'zo 107 davlat Falastinni qo'llab-quvvatlagan, jumladan Fransiya, Xitoy va Hindiston hamda deyarli barcha arab davlati, shunindek Afrika, Lotin Amerikasi va Osiyo mamlakatlari. 14 davlat qarshi ovoz bergan. Qo'shma Shtatlar qatorida Germaniya, Kanada va Isroil. Yaponiya va Britaniya va yana boshqa 50 davlat betaraf.